b'\n_START_ARTICLE_\nIuri Platonov\n_START_PARAGRAPH_\nIuri Platonov (\xc3\xaen rus\xc4\x83 \xd0\xae\xd1\x80\xd0\xb8\xd0\xb9 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x9f\xd0\xbb\xd0\xb0\xd1\x82\xd0\xbe\xd0\xbd\xd0\xbe\xd0\xb2) (n. 16 ianuarie 1948, ora\xc8\x99ul Klimkovo, raionul Poddorski, regiunea Novgorod, Federa\xc8\x9bia Rus\xc4\x83) este un om politic al auto-proclamatei Republici Moldovene\xc8\x99ti Nistrene, care \xc3\xaendepline\xc8\x99te \xc3\xaen prezent func\xc8\x9bia de primar al ora\xc8\x99ului R\xc3\xaebni\xc8\x9ba \xc8\x99i \xc8\x99ef al Administra\xc8\x9biei de Stat a raionului R\xc3\xaebni\xc8\x9ba.\n_START_SECTION_\nBiografie\n_START_PARAGRAPH_\nIuri Platonov s-a n\xc4\x83scut la data de 16 ianuarie 1948, \xc3\xaen ora\xc8\x99ul Klimkovo din raionul Poddorski, regiunea Novgorod (aflat \xc3\xaen Federa\xc8\x9bia Rus\xc4\x83), \xc3\xaentr-o familie de etnie rus\xc4\x83. \xc3\x8encep\xc3\xa2nd din 1967 a lucrat ca marinar \xc3\xaen ora\xc8\x99ul Liepaia (Letonia), apoi \xc8\x99i-a efectuat stagiul militar obligatoriu \xc3\xaen Armata Sovietic\xc4\x83._NEWLINE_Dup\xc4\x83 absolvirea \xc8\x98colii Profesionale Energetice din Leningrad \xc3\xaen anul 1969, a lucrat ca mecanic de \xc3\xaentre\xc8\x9binere la Uzina de Construc\xc8\x9bii Navale "S. Orjonikidze" din acela\xc8\x99i ora\xc8\x99. \xc3\x8encep\xc3\xa2nd din 1974 este inginer la Laboratorul Industrial al Centrului Republican de Comunica\xc8\x9bii \xc8\x99i Instala\xc8\x9bii Radio a RSS Moldovene\xc8\x99ti, cu sediul \xc3\xaen ora\xc8\x99ul Chi\xc8\x99in\xc4\x83u. \xc3\x8en anul 1978 devine inginer electrician \xc8\x99ef la Centrala de Electricitate a Administra\xc8\x9biei de Furnizare de Electricitate, Mecanizare \xc8\x99i Transport din acela\xc8\x99i ora\xc8\x99. \xc3\x8en paralel, urmeaz\xc4\x83 cursuri la Institutul de Electrotehnic\xc4\x83 \xc8\x99i Comunica\xc8\x9bii din Odessa, pe care le absolv\xc4\x83 \xc3\xaen anul 1980, cu diploma de inginer electrotehnic._NEWLINE_Este transferat \xc3\xaen 1982 pe postul de inginer \xc8\x99ef la Centrala electric\xc4\x83 din ora\xc8\x99ul R\xc3\xaebni\xc8\x9ba, apoi este numit \xc3\xaen 1988 ca \xc8\x99ef al \xc3\xaentreprinderii "Telekom" din aceea\xc8\x99i localitate. \xc3\x8en anul 1995, Iuri Platonov este desemnat pentru a ocupa func\xc8\x9bia de prim-vicepre\xc8\x99edinte al Administra\xc8\x9biei de Stat a raionului R\xc3\xaebni\xc3\xa2a \xc8\x99i a ora\xc8\x99ului omonim._NEWLINE_\xc3\x8en august 2001, Iuri Platonov este numit \xc8\x99ef al Administra\xc8\x9biei de Stat al raionului R\xc3\xaebni\xc8\x9ba \xc8\x99i primar al ora\xc8\x99ului R\xc3\xaebni\xc8\x9ba. A fost confirmat \xc3\xaen aceast\xc4\x83 func\xc8\x9bie \xc3\xaen ianuarie 2007._NEWLINE_\xc3\x8en anul 2005, Uniunea European\xc4\x83 l-a inclus pe o list\xc4\x83 a transnistrenilor c\xc4\x83rora li s-a interzis c\xc4\x83l\xc4\x83toria \xc3\xaen spa\xc8\x9biul UE, fiind considerat r\xc4\x83spunz\xc4\x83tor de conceperea \xc8\x99i punerea \xc3\xaen practic\xc4\x83 a campaniei de intimidare \xc8\x99i \xc3\xaenchidere a \xc8\x99colilor moldovene cu grafie latin\xc4\x83 din regiunea Transnistria din Republica Moldova . La data de 25 februarie 2008, pe baza reexamin\xc4\x83rii Pozi\xc8\x9biei comune 2004/179/PESC, Uniunea European\xc4\x83 i-a men\xc8\x9binut aceast\xc4\x83 interdic\xc8\x9bie ._NEWLINE_Iuri Platonov a fost decorat cu urm\xc4\x83toarele distinc\xc8\x9bii: Ordinul de Onoare, Ordinul "Gloria muncii", Medalia "Pentru munc\xc4\x83 sus\xc8\x9binut\xc4\x83", Medalia "Pentru serviciu irepro\xc8\x99abil" clasa a III-a, 9 medalii aniversare etc. A primit titlul onorific de \xe2\x80\x9cMuncitor frunta\xc8\x99 al RMN\xe2\x80\x9d._NEWLINE_Iuri Platonov are cet\xc4\x83\xc8\x9benie rus\xc4\x83 \xc8\x99i pa\xc8\x99aport rusesc. Este c\xc4\x83s\xc4\x83torit \xc8\x99i are dou\xc4\x83 fete.'